KBANK จับมือ DTAC-Piggipo Appร่วมพันธมิตรเอาใจคนใช้บัตรเครดิต
KBANK จับมือ dtac Accelerate และแอพพลิเคชั่น Piggipo ประกาศความร่วมมือเป็นพันธมิตรครั้งสำคัญกับธนาคารกสิกรไทย หรือ KBank แลกเปลี่ยนช่องทางการสื่อสารรูปแบบใหม่ภายในแอพพลิเคชั่นพิกกิโปะ สามารถส่งโปรโมชั่นบัตรเครดิตให้ตรงกลุ่มเป้าหมาย พร้อมทั้งข้อความแจ้งเตือน เพื่อให้เข้าถึงกลุ่มผู้ใช้งานบัตรเครดิตได้มากยิ่งขึ้น
23 ก.ย. 2558


นายสมโภชน์ จันทร์สมบูรณ์ ผู้อำนวยการโครงการ dtac Accelerate บริษัท โทเทิ่ล แอ็คเซ็ส คอมมูนิเคชั่นจำกัด (มหาชน) หรือ DTAC กล่าวว่า “ ในปีที่ผ่านมาจะเห็นได้ว่า สตาร์ทอัพอีโคซีสเต็ม (startup ecosystem) ของไทยได้เติบโตขึ้นอย่างมาก ทั้งในแง่ของจำนวนผู้ประกอบการที่มีเพิ่มมากขึ้น และลูกค้าที่สนใจเข้ามาทดลองบริการที่มีความหลากหลาย อันเนื่องมาจากความพร้อมของโครงสร้างพื้นฐาน
รวมถึงความแพร่หลายของสมาร์ทโฟนราคาถูก โดย Piggipo เป็นสตาร์ทอัพไทยที่ชนะเลิศในโครงการ dtac Accelerate ปี 2557 ได้รับรางวัลไปเข้าร่วมโครงการ Blackbox ที่ Silicon Valley ประเทศสหรัฐอเมริกา และอยู่ภายใต้การสนับสนุนในการทำตลาดจาก dtac Accelerate มาอย่างต่อเนื่อง  การที่ dtac Accelerate และ Piggipo ได้ร่วมมือเป็นพันธมิตรกับธนาคารกสิกรไทยจึงนับเป็นก้าวสำคัญที่จะช่วยผลักดันให้เกิดการเติบโตอย่างก้าวกระโดดในวงการสตาร์ทอัพไทย และตลาด Financial Technology (FinTech) ที่กำลังเป็นกระแสมาแรงในตอนนี้
นอกจากนี้ Piggipo ยังเป็นพันธมิตรกับธนาคารชั้นนำในมาเลเซีย  เตรียมบุกเปิดตัวเวอร์ชั่นใหม่ที่มาเลเซียในต้นปีหน้าอีกด้วย โดยตั้งเป้าหมายที่จะขึ้นเป็นแอพพลิเคชั่นอีนดับ 1 ในการช่วยบริหารจัดการด้านการเงินของภูมิภาคเชียตะวันออกเฉียงใต้”
นางสาวสุดฤทัย ทองสอง ผู้อำนวยการฝ่ายอาวุโส ฝ่ายบริหารผลิตภัณฑ์และการตลาดบัตรเครดิตและบัตรเดบิต ธนาคารกสิกรไทย จำกัด (มหาชน) หรือ KBANK กล่าวว่า “บัตรเครดิตกสิกรไทย ครองตำแหน่งผู้นำอันดับหนึ่งในยอดการใช้จ่ายผ่านบัตรในปีที่ผ่านมา โดยมีฐานบัตรในปัจจุบันกว่า 3.6 ล้านใบ ซึ่งเป็นผลมาจากการสร้างสรรค์กิจกรรมการตลาดที่โดดเด่นแตกต่างจากคู่แข่ง โดยเน้นกลยุทธการตอบสนองความต้องการทุกไลฟ์สไตล์ของผู้ถือบัตรทั้ง Functional Benefit &amp; Emotion Benefit อย่างต่อเนื่อง
ประกอบกับการเลือกใช้เครื่องมือการตลาดทุกรูปแบบ ไม่ว่าจะ ลด แลก แจก แถม เน้นการมอบสิทธิประโยชน์ใน 4 แกนหลักที่ลูกค้าบัตรเครดิตต้องใช้จ่ายผ่านบัตรเป็นประจำ คือ กิน เที่ยว ช้อป และสุขภาพ  ในปัจจุบัน โมบายแอพพลิเคชั่นต่างๆ ได้เข้ามามีบทบาทเป็นอย่างมาก การใช้โมบายแอพกับผู้บริโภคจึงเป็นอีกหนึ่งช่องทางการสื่อสารที่สำคัญในการเข้าถึงกลุ่มผู้บริโภค ให้เข้าถึงข้อมูลที่เป็นประโยชน์ต่อลูกค้า เข้าถึงโปรโมชั่นได้ทุกที่ ทุกเวลา การร่วมมือเป็นพันธมิตรกับแอพพลิเคชั่น Piggipoในครั้งนี้นั้น จึงมีวัตถุประสงค์เพื่อจะสื่อสารโปรโมชั่นแบบสดใหม่ของบัตรเครดิตกสิกรไทยให้เข้าถึงกลุ่มผู้ใช้งานได้อย่างตรงเป้าหมาย โดยผ่านแอพ Piggipo ซึ่งมีผู้ใช้งานเป็นผู้ใช้บัตรเครดิตอยู่แล้ว”
นางสาวสุพิชญา สูรพันธุ์ ประธานเจ้าหน้าที่บริหาร แอพพลิเคชั่น Piggipo กล่าวว่า “ Piggipo เป็นแอพพลิเคชั่นด้านการเงินที่ช่วยบริหารจัดการบัตรเครดิต เปิดตัวครั้งแรกในประเทศไทยมาตั้งแต่ปี 2557 มีการพัฒนาการใช้งานแอพจนประสบความสำเร็จอย่างงดงาม จนได้รับกระแสตอบรับและรีวิวจากผู้ใช้งานอย่างล้นหลาม โดยมียอดผู้ใช้งานทะลุ 1 แสนคนแล้ว และมีทิศทางที่จะเติบโตขึ้นเรื่อยๆ
เนื่องจากในปัจจุบันแอพการเงินในตลาดส่วนใหญ่จะเป็นแอพบันทึกรายรับรายจ่ายที่ไม่ได้มีฟีเจอร์การใช้งานที่รองรับบัตรเครดิตโดยเฉพาะ ส่งผลให้ Piggipo สามารถขึ้นครองแชมป์แอพจัดการบัตรเครดิต อันดับ 1 ใน ประเทศไทยมาอย่างต่อเนื่อง จึงถือเป็นโอกาสอันดีที่จะได้มีโอกาสร่วมมือเป็นพันธมิตรกับธนาคารกสิกรไทย ซึ่งถือเป็นผู้นำตลาดบัตรเครดิตของประเทศไทย ในการสื่อสารโปรโมชั่นบัตรเครดิตให้เข้าถึงกลุ่มผู้ใช้งานบัตรเครดิตได้อย่างตรงเป้าหมาย ผ่านแอพ Piggipo โดยผู้ใช้งาน Piggipo จะได้รับข้อความแจ้งเตือนและสามารถดูโปรโมชั่นบัตรเครดิตของธนาคารกสิกรไทยได้ในฟีเจอร์ Privilege Box และในเร็วๆนี้ จะมีโปรโมชั่นพิเศษสำหรับผู้ใช้งานบัตรเครดิตกสิกรไทยโดยเฉพาะ ”
 